Pensamentos ajò

Pensamentos ajò
non m’accabbedas pius a bocchire,
già bidides chi so
in casu de non poder pius suffrire.
Bos suffro ma comente?
Pianghende continu amaramente.

Cun amaru piantu
bos cuntemplo, o crudeles pensamentos:
m’obbligades a tantu
chi dia fine ad sos mios intentos,
no isco cal’e cantu
siant su numer’e tantos turmentos:
o numeru incredibile
de chi tenzas su fine est impossibile!

Impossibile est tenner
su fine de sos males chi mi dades,
non pensedes d’astenner
sos rigores infames chi mandades,
ma bramades d’ottenner
ricumpensa de tantas crudeldades
et cherides chi pensa
de bos dare sa vida in ricumpensa.

Sa vida pius prestu
bos zedo pro non viver tristu gai
ca già isco de zertu
chi non tenzo de pasu un’hora mai,
ogni minutu gestu
sa mente mi disturbat et distrai’,
totu m’ido corruttu
ca non tenzo de pasu unu minutu.

Unu solu momentu
non permittides chi tenza reposu
ma turbadu et retentu
mi tenides cun pena angustiosu;
o amadu appusentu
declara cantu sia agoniosu,
tue solu declara
chi m’ides dogn’istante et mi repara’.

Tue sias s’oggettu
de narrer sos delirios chi patto:
non paso sende in lettu,
mancu in terra reposu no agatto,
mi colco pro rispettu
ma colcadu de lagrimas m’attatto,
si so corzu dormende
m’ischido disperadu pianghende.

Pianghende m’abbizo
pro gai mezus mortu mi cheria,
sos fieros fastizos
mi servint de consolu et allegria,
s’in campagna passizo
mi ponides pius in agonia,
edducas disperadu
inue depo viver sussegadu?

Disperadu et inue
un’istante de gosu hap’agattare?
Morte si già ses tue
chi t’appenas de vida a mi privare,
pirmitte chi conclue
su dolu, su piantu, su penare,
tue nessi t’appena
non mi lessas suffrende tanta pena.

Beni edducas o morte,
beni prestu et oscurami sa vida,
ohi prospera sorte
si tue ses de me un’omizzida!
Non fectas chi supporte
custa pena pius incrudelida,
bramo si mi destine’
de tantos pensamentos unu fine.

Finis bois, o duros
o attrozzes ch’a tantu m’attides
pensamentos oscuros,
proite senza culpa mi occhides
afflittu in battor muros
senza gustu niunu mi tenides?
Sighide a m’oltraggiare
et mi dezis in breve sepultare!